Margrete Auken (SF), 1999-02-02:
Jeg ved ikke, om jeg kan få hr. Heiselberg til at høre efter et øjeblik og huske, hvad han hører.
SF gik ind for den bro.
Ikke for broen, men for jernbanen.
SF sagde tydeligt, at vi godt vidste, at færgerne var energidyre, og jeg har sagt det masser og masser og masser af gange, men da det ikke passer ind i hr. Heiselbergs billede og fordomme, så lukker han simpelt hen bare ørerne og lader det løbe forbi sig.
Det er lidt anstrengende, at man altid skal døje med de fordomme, og så - lad så hr. Heiselberg være.
Jeg vil godt sige til hr. Kaj Ikast, også for at det bliver forståeligt, det her - og det er også sagt til CD's ordfører - at da CD i sin tid kom med det her forslag, var det simpelt hen en del af loven, at det skulle koste, som færgerne skulle koste.
Man måtte jo lave loven om i 1996 for at få prisen ned, og grunden, kan man så godt sige, var, at der er sådan en god økonomi.
Men samtidig kan vi se, at nu er vi på det tidspunkt, i 1996, helt fremme på en 31-årig tilbagebetalingstid - nej, undskyld, den er på 35 år, det var den forrige, der var på 31 år.
Da flyttede man den yderligere 4 år.
Og det er jo ikke, fordi det går godt, at man gør sådan noget.
Det vil sige, at hvis vi skal sørge for, at økonomien bliver god, skal vi have priserne yderligere ned.
Så får vi altså bare det problem, at det, det skulle være, og som jeg var med til at støtte også, en god forbindelse for den kollektive trafik, så bliver yderligere undergravet.
Det er altså det dilemma, som Storbæltsbroen med stor tydelighed demonstrerer, og det er præcis det dilemma, som vores nuværende miljøminister hang fuldstændig fast i, da han kæmpede for Øresundsbroen, hvor han stod og kunne vise, at enten blev det en bro, der brød sammen økonomisk, eller også gjorde den det miljømæssigt. Sådan kommer det til at gå, og det er ikke det samme som at sige, at færger er et vældigt godt alternativ, i hvert fald ikke de dér store tunge nogle, man sejler hurtigt af sted med.
Altså det dér opgiver jeg.
Det opgiver jeg.
For vi har hele tiden sagt, hvad vi også sagde dengang, og det kan jeg så gentage over for dem, der stadig væk har hovedet i funktion: at det sagde vi altså.
Så vil jeg sige til CD: Det projekt, jeg står her og taler om, var ikke mit, det var CD's.
Det var CD sammen med Venstre og De Konservative og Socialdemokratiet og Kristeligt Folkeparti, der lavede det dér og sagde: Hvordan skal vi sikre, at det her bliver et projekt, som ikke bare fremmer en voldsom bilisme, men altså også sikrer den kollektive trafik?
Vi var dødskeptiske.
Vi sagde: I står ikke distancen.
For vi kunne jo høre, hvordan det lød derovrefra, og vi så hele maseriet, der ville komme for at få de der takster ned.
Det sagde vi.
Vi husker oven i købet, da man satte taksterne ned i 1996, at CD sagde til os: Jamen det vidste I jo godt.
Og det er fuldstændig rigtigt.
Hvad sagde vi: Det vidste vi jo godt!
Det kan ikke nytte noget, at man siger, at venstrefløjen vidste jo godt, at det ville gå sådan med taksterne, og derfor har vi lov til at gøre det nu. Nej, man har faktisk bedraget vælgerne ved at sige, at man ville holde en takst, der begrænsede, så vi ikke fik de mange biler.
Hver bil for sig er det rigtigt nok.
Den kommer miljørigtigere over, end den gjorde med de gamle færger, det er der ingen tvivl om, og især er jernbanen en enorm fordel.
Men hvis der er rigtig mange af de biler - det er sådan et regnestykke, der er for svært for Venstre - men hvis der er rigtig mange af de biler, så er der altså sket noget til den anden side.
Og jeg siger til hr. Heiselberg - jeg går ikke på den længere - men altså: Mange, mange biler er noget andet end to biler.
Og to biler, der kører over på broen - eller 10 eller 100 eller 500 - de forurener selvfølgelig meget, meget mindre end 5, der sejler over, enig, men hvis de 500 bliver til 25.000, så er det, der sker noget.
Nu var det et tal, vi slyngede ud.
Og så ryster hr. Kalnæs på hovedet; det synes jeg ikke han skulle.
Jeg har stadig væk respekt for det, og jeg tror
ikke, han skal placere det i rækken derovre hos hr. Heiselberg.